Tisztelt Gyászoló Család! Tisztelt Gyászolók!
Kedves Halottunk, Pataki Miklósné – Margóka!

Bölcs emberek tanítása: az  élet nem ér véget a halál pillanatában.  

Vannak Emberek, akik  egy életen át, sőt azon túl is hatással vannak a közösségi  sorsunkra,  évek múlva is erőt és bizalmat adnak,  formálnak, tudásunkban és emberi értékekben gazdagabbá tesznek. 
Ilyen  volt Ő, Pataki Miklósné, aki mindannyiunknak  erőt adott,  akinek a szíve tele volt szeretettel,  sok-sok ötlettel, megvalósítható  tervekkel.  
Mindenkinek segített, így  vele és  általa lehettünk  többek!
Értékben gazdag életet élt, felmérhetetlen örökséget, példaértékű életművet  hagyott ránk.
Művészete a Hevesi Népművészeti és Háziipari Szövetkezetben született, gazdagodott, formálódott.  
„Nem egy munkahelyre mentem, egy nagy családba kerültem, ahol a kedvenc munkaeszközöm a modelleket és díszítményeket formáló ceruza volt”.
  „Jászként palóc vagyok, palócként megőriztem a jászokhoz való tartozásom,”  - vallotta Margóka, aki egyidős a szövetkezetünkkel, ahol  munkájának, hivatásának eredményeként kiérdemelte a legmagasabb szakmai és művészeti kitüntetéseket is.
 Közel  hat  évtizeden át  rajzolta a palóc virágokat, tervezte az azsúros blúzokat, terítőket és szádákat,  szűrrátétes technikával díszített párnákat. Számára ez nem  munkát, csupán  egy alkotó közösséghez való tartozást, -  „hivatást” jelentett. 

A Népművészeti Egyesületek Szövetségének Elnöke Mesterünk munkáját ekként méltatta; „Hivatása a feltétlen  odaadás: buzgalom és szenvedés, nyugalom és lelkesedés, aki  nem ismer határokat….”


2.
Becsülte a közösséget, kutatta, dokumentálta és alkalmazta nagyszüleink hagyatékát. 
Nyitottságának köszönhetően az ország határán belül és túl,  szakmai barátai szeretettel emlékeznek az együtt töltött kutató napokra, a jószívvel megosztott tudásanyagokra, szakköri foglalkozásokra, kézműves táborokra.
Pataki Margó több mint fél évszázadon át szolgálta a magyar népi kultúrát, a hagyományos palóc  textilművészetet, annak feldolgozását és  alkalmazását. 
Életének legfontosabb gyűjteményanyagai  tovább-élnek  alkotásaiban, tanítványainak átadott tudásanyagokban. 
Városunk, megyénk ismert  közéleti személyiségéhez tartozott,  akinek szakmai elismertsége összhangban van  a hagyományok iránt érdeklődő gyermek és felnőtt közösségek megbecsülésével.
Távozásával szegényebb lett a hagyományőrzők társadalma.  
Hiányzik egy Alkotó. 
Hiányzik az emberség, a szeretet, az életöröm, a barátság hordozója, aki szerénységével, a művészetek iránti alázattal  generációk számára mutatott példát. 
 Hiányzik Pataki Margó  egész lénye,  jelensége.  Ő a szeretet embere volt, értékes, önzetlen, igaz barát, aki mindennél jobban becsülte a közösséget.
„Az hogy itt lehetünk,  a közösség érdeme.... Tudást, emberséget, segítő készséget, megbecsülést,   tőlük tanultuk. A legnagyobb elismerés  hogy alkothatunk, dolgozhatunk, gondolkodhatunk az elődök által  létrehozott értékek megőrzésén, megismertetésén  és megbecsülésén”, - vallotta. 
Tisztelt Gyászolók!
A közösségünket   összekötő  gyöngysorból  egy értékes láncszem elhomályosodott, de  velünk maradtak a tárgyai,  az abba beleszőtt, belehímezett alkotói „üzenetek”, amelyek  életünket, emlékeinket gazdagítják.   
Pataki Margót Tanító Mesterei,  példaképei,  egy másik világban várják, ahol  együtt formálják a csillagvirágok, kerekrózsák, gránátalmák, rozmaringok  gazdag ornamentikáját, segítik, hogy népművészetünk élő örökség maradjon!
3.
Mi velük együtt a  legnemesebb hivatást, a népművészet ügyének  szolgálatát vállaltuk. 
Margóka élete utolsó óráiban készült alkotásával is szolgált,  kitartott a hagyományos és örök értékek mellett!

Kedves Margóka!  Nehéz a búcsú. 
Közel hat évtizeden át   egy munkahelyi és alkotó közösségben   a legkiválóbb néprajzosoktól együtt tanultuk, hogy díszítményeinknél mitől több a kevesebb, hogyan lehet életet lehelni a megfáradt vásznakba, hogyan kelnek életre abroszaink a kézzel  faragott bútorokon és  a gyönyörű cserépedények alatt, a természet adta növényekből hogyan formálódnak edényeink, használati tárgyaink. 
Az ország különböző városaiban szervezett kiállításokon mutattuk be az emberi kéz által létrehozott csodákat, az ősi forrásanyagokból táplálkozó mai valóságot. 
Szövetkezeti és egyesületi konferenciákon megosztottuk tudásunkat, a befogadók körének megnyeréséért , szűkebb  környezetünk és a társadalom elismerésért dolgoztunk. 
 Együtt gondolkodtunk a „Világ kézművességéért” Alapítvánnyal, a tájegységek hagyományos kultúráját feldolgozó alkotókkal. Nyitott kapuval és nyitott szívvel vártuk a hozzánk érkező vendégeket. Meg akartuk mutatni, hogy egy kiváló alkotóközösségben élünk, a nagy elődök által megfogalmazott célokért, a tárgyi népművészet életben-maradásáért  dolgozunk.
Szövetkezetünk tárgyi történetét bemutató Radics Kúriában egy eszváta szövőszék a szövetkezők első időszakára, a „hős-korra” emlékeztet. 
 „A SZÖVŐSZÉK  HANGJA EGY SZÍVDOBBANÁS” – mondta Margóka.
Ma elnémultak a szövőszékek, a szív megszűnt dobogni. Ismét elment egy kiváló Mesterünk,  alkotótársunk.
Úgy ment el, ahogyan élt.  Fáradt és boldog volt. Lelkesedését az örök nyugalom váltotta fel.

4.
Már most hiányzik. Hiányzik  nyitottsága,  embersége, szeretete.
Hiányzik a szövetkezetünknek, a két évtizeden át általa vezetett Csillagvirág Népművészeti Egyesületnek, az alkotótársaknak, barátoknak, a magyar népművészetnek!
Köszönet az együtt töltött évekért, évtizedekért!
Köszönet a fiatal alkotók támogatásáért, a megosztott tudásokért,  a sok-sok szakmai munkáért, a segítségekért! 
Ránk hagyott örökség; kitartani a népi hagyományok, a hiteles  értékek mellett! 
Drága Margóka!
Könnyebb lenne minden hogyha velünk lennél,
Ha hozzánk szólnál, ha ránk nevetnél.
Elvitted a fényt, a derűt, a meleget,
Csak egy fénysugarat hagytál, az emlékeket.

Drága Margóka! Elköszönök az ország különböző tájegységét és szervezetét képviselő alkotótársak, szakmai barátaid nevében. Köszönik a munkád, köszönik, hogy ismerhettek!
Búcsúzom én is.
Köszönöm az együtt töltött órákat, napokat, éveket, a közös útkereséseket, a  közösen vívott küzdelmeket, köszönöm a munkád, az őszinte barátságod!
Nyugodj békében Pataki Miklósné –       Ludányi Margit szövő-hímző, a Népművészet Mestere, sok-sok alkotó önzetlen segítője, szerető  barátja, a Hevesi Népművészeti és Háziipari Szövetkezet művészeti vezetője és Csillagvirág Népművészeti Egyesület alapító  Elnöke!



